Teachtaireacht ón gCoimisiún Fógra ón gCoimisiún de bhun phointe (b) d’Airteagal 7(3) de Phrótacal 1 a ghabhann leis an gComhaontú Comhpháirtíochta Eacnamaíche eatramhach idir Gána, de pháirt, agus an Comhphobal Eorpach agus a Bhallstáit, den pháirt eile

Carnadh idir an tAontas Eorpach agus tíortha eile de chuid na hAfraice Thiar, Stáit ACC eile agus na tíortha agus na críocha thar lear de chuid an Aontais Eorpaigh, dá bhforáiltear faoi Airteagal 7(1) agus (2) de Phrótacal 1 a ghabhann leis an CCE eatramhach idir an tAontas Eorpach agus Gána

(2022/C 35/02)

Le hAirteagal 7(1) de Phrótacal 1 a ghabhann leis an gComhaontú Comhpháirtíochta Eacnamaíche eatramhach (“CCE”) idir Gána agus an tAontas Eorpach (an “tAontas”) (1), ceadaítear d’onnmhaireoirí san Aontas ábhair de thionscnamh na n-áiteanna seo a leanas:

— tíortha eile de chuid na hAfraice Thiar (2) a thairbhíonn de rochtain saor ó dhleacht agus saor ó chuóta ar mhargadh an Aontais;

— Stáit eile san Afraic, i Muir Chairib agus san Aigéan Ciúin (“ACC”) a bhfuil CCE curtha i bhfeidhm acu ar bhonn sealadach ar a laghad; nó

— na tíortha agus na críocha thar lear de chuid an Aontais;

a mheas mar ábhair de thionscnamh an Aontais nuair a ionchorpraítear iad i dtáirge a tháirgtear san Aontas agus nuair a onnmhairítear iad chuig Gána faoi chuimsiú an CCE, faoi réir coinníollacha eile a bhunaítear in Airteagal 7.

Le hAirteagal 7(2) de Phrótacal 1, ceadaítear d’onnmhaireoirí san Aontas saothrú nó próiseáil a rinneadh i Stáit ACC eile a bhfuil CCE curtha i bhfeidhm acu ar bhonn sealadach ar a laghad, nó sna tíortha agus sna críocha thar lear de chuid an Aontais, a mheas mar shaothrú nó mar phróiseáil a rinneadh san Aontas ar tháirge a táirgeadh san Aontas agus a onnmhairíodh chuig Gána faoi chuimsiú an CCE, faoi réir coinníollacha eile a bhunaítear in Airteagal 7.

Tá comhaontuithe nó socruithe ag an Aontas lena bhforáiltear maidir le comhar riaracháin le Stáit ACC a chuireann CCEanna i bhfeidhm, leis na tíortha agus na críocha thar lear de chuid an Aontais, agus le tíortha de chuid na hAfraice Thiar is tairbhithe de Scéim na bhFabhar Ginearálaithe de chuid an Aontais, a chomhlíonann na ceanglais riachtanacha. Tá sonraí maidir leis na comhaontuithe nó socruithe sin soláthraithe ag an gCoimisiún Eorpach do Ghána. Dá bhrí sin, tá na ceanglais riaracháin a shonraítear in Airteagal 7(3) de Phrótacal 1 comhlíonta ag an Aontas.

Dá bhrí sin féadfar an carnadh dá bhforáiltear in Airteagal 7 de Phrótacal 1 a chur i bhfeidhm san Aontas ón 1 Feabhra 2022, mar a leanas:

Féadfar an carnadh dá bhforáiltear faoi Airteagal 7(2) de Phrótacal 1 a chur i bhfeidhm leis na tíortha seo a leanas:

— Stáit ACC CEE a chuireann CCE i bhfeidhm: — Cariforum: Antigua agus Barbúda; Comhlathas na mBahámaí; Barbadós; An Bheilís; Comhlathas Dhoiminice; An Phoblacht Dhoiminiceach; Greanáda; Poblacht na Guáine; Iamáice; San Críostóir-Nimheas; Saint Lucia; San Uinseann agus na Greanáidíní; Poblacht Shuranam, agus Poblacht Oileán na Tríonóide agus Tobága; — Réigiún na hAfraice Láir: Poblacht Chamarún; — Réigiún na hAfraice Thoir agus Theas: Aontas Oileáin Chomóra, Poblacht Mhadagascar; Poblacht Oileán Mhuiris; Poblacht na Séiséal agus Poblacht na Siombáibe; — Comhphobal Forbartha Dheisceart na hAfraice: Poblacht na Botsuáine, Ríocht Eswatini, Ríocht Leosóta, Poblacht Mhósaimbíc, Poblacht na Namaibe, agus Poblacht na hAfraice Theas. — Réigiún an Aigéin Chiúin: Stát Neamhspleách Nua-Ghuine Phapua, Poblacht Fhidsí, Samó agus Oileáin Sholomón. — Réigiún na hAfraice Thiar: An Cósta Eabhair;

— Tíortha agus Críocha Thar Lear de Chuid an Aontais: — an Ghraonlainn, an Nua-Chaladóin agus a Spleáchríocha, Polainéis na Fraince, Críocha an Deiscirt agus an Antartaigh de chuid na Fraince, Vailís agus Futúna, Saint-Barthélemy, San Pierre agus Miquelon, Arúba, Bonaire, Cúrasó, Saba, Sint Eustasius, agus Sint Maarten.

Féadfar an carnadh tionscnaimh dá bhforáiltear faoi Airteagal 7(1) de Phrótacal 1 a chur i bhfeidhm leis na tíortha seo a leanas, i dteannta na dtíortha a liostaítear thuas:

— Réigiún na hAfraice Thiar (tíortha is tairbhithe GSP): Beinin, Buircíne Fasó, Cabo Verde, an Ghaimbia, Poblacht na Guine, Guine Bissau, an Libéir, Mailí, an Mháratáin, an Nígir, an Nigéir, an tSeineagáil, Siarra Leon agus Tóga.

Foilsítear an fógra reatha i gcomhréir le pointe (b) d’Airteagal 7(3) de Phrótacal 1 a ghabhann leis an CCE eatramhach idir an tAontas Eorpach agus Gána.

(1) Cinneadh Uimh. 1/2020 ón gCoiste CCE arna bhunú faoin gComhaontú Comhpháirtíochta Eacnamaíche eatramhach idir Gána, de pháirt, agus an Comhphobal Eorpach agus a Bhallstáit, den pháirt eile, an 20 Lúnasa 2020 maidir le glacadh Phrótacal Uimh. 1 a bhaineann le sainmhíniú an choincheapa “táirgí tionscnaimh” agus le modhanna comhair riaracháin (IO L 350, 21.10.2020, lch. 1).

(2) Beinin, Buircíne Fasó, Cabo Verde, an Cósta Eabhair, an Ghaimbia, an Ghuine, Guine Bissau, an Libéir, Mailí, an Mháratáin, an Nígir, an Nigéir, an tSeineagáil, Siarra Leon agus Tóga.